AlexejDobrolubov/national_council_slovak_2010 huggingface dataset:
19. schôdza NR SR - 6.deň - A. dopoludnia
Dátum: 2024-09-19
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

96. Ďakujem veľmi pekne, pán predsedajúci. Pani poslankyňa, kritizovali ste nastavenie toho fondu, a teda množstvo kompetencií, ktoré sa sústreďuje práve v orgáne, v správnej rade. A taktiež počúvam veľmi veľa porovnaní s Fondom na podporu športu, ktorý bol zriadený ešte v roku 2019. A ja som si teda pozrela aj ten zákon na podporu športu a pozrela som, že bol novelizovaný práve 5. júna... 5. mája 2022 zákonom č. 177/2022 Z. z., kde boli ešte tieto práva správnej rady rozšírené. Práve to je to smutné, že teda aj OĽANO, ktoré sa zasadzovalo a vyjadrovalo sa k tomu, ako veľmi netransparentne a aké obrovské právomoci tejto správnej rady boli, sú v tomto Fonde na podporu športu, ktorý veľmi podobne teda kopíruje tento Fond na podporu cestovného ruchu, tak teraz OĽANO, mi to príde skutočne ako veľmi smutné, že, že má dvojaký meter a hovorí no, tak okej, my sme vám, vlastne tej správnej rade dali ešte viacej kompetencií a my teraz kritizujeme to, že teraz nejaký nový fond je postavený na úplne rovnakých princípoch ako ten istý fond, ktorému sme dali viacej kompetencií. Je to trošku taký dvojaký meter. A ja si myslím, že môžeme sa rozprávať o možnostiach nastavenia riadenia, ale určite poďme sa pozrieť, ko... Vyhovuje nám to práve v tom momente, keď my sme pri moci? Alebo teda ideme len kritizovať z princípu, že sa potrebujeme skritizovať? Ďakujem.
19. schôdza NR SR - 2.deň - B. popoludní
Dátum: 2024-09-11
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

109. Ďakujem veľmi pekne, pán predsedajúci. Ja len veľmi kratučko. Spomenuli ste práve nejaké to ďalšie špecializačné vzdelávanie pre supervízorov. Ja úplne chápem, že vyberie sa tam človek, alebo teda aj úmyslom zákona je tam vybrať človeka, ktorý už má nejaké predpoklady. Napriek tomu nevidím nejaký problém vzhľadom aj na systém, ktorý sa zavádza už tým ďalším zákonom celoživotným vzdelávaním, alebo teda inými nástrojmi, získať možnože taký základný, základný vstup do akéhokoľvek manažmentu. A možno to trošku, prepáčte, opäť poukážem na nejaké vysoké školy, pri vstupe či už do pedagogickej praxe, alebo do iných foriem, teda ktoré vykonáva vysokoškolský pedagóg, do iných pracovných úkonov práve sa tam vyžaduje tiež takýto vstup, alebo pri vstupe do manažmentu je to celkovo taký trend, aby či už teda pri zvolení za dekana, či už pri vstupe do pedagogickej praxe, aby bolo nejaké inicializačné školenie, ktorým ten človek získava základný prehľad o niektorých zručnostiach, riešenia možno krízových momentov v triede. Čiže ja skutočne nevidím nejaký problém vykonať tréning, ktorý by pomohol tomu danému supervízorovi v jeho určite veľmi náročnej práci. Ďakujem.
19. schôdza NR SR - 2.deň - B. popoludní
Dátum: 2024-09-11
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

103. Ďakujem veľmi pekne. A ja tiež len si dovolím zareagovať. Konkrétne v takých troch bodoch. Spomenuli ste, že tento zákon rieši len málo z problémov, ktoré ste načrtli v tej prvej časti. No ja si to nemyslím a potom to tak trošku vyzerá, že možno nie úplne do detailov ste prešli niektoré tie paragrafy. Konkrétne by som upozornila na jednu veľmi významnú zmenu. Spomenuli ste nedostatok učiteľov hlavne odborných predmetov na stredných školách a tento zákon veľmi elegantne rieši práve tento nedostatok. Umožňuje totiž vysokoškolským pedagógom po ukončení PhD. s trojročnou praxou, aby vyučovali tieto odborné predmety na stredných školách. Je to veľmi elegantná zmena, ktorá doteraz bola možná len po doplnkovom štúdiu pedagogickom, ktoré bolo prekážkou, a skutočne ju privítali všetky, všetci pedagogickí alebo teda vysokoškolskí pedagógovia, s ktorými som komunikovala. Takže veľmi elegantná a šikovná zmena, ktorá umožní, aby tí pedagógovia pendlovali a zároveň presúvali aj svoje, svoje poznatky na tie stredné školy. Druhá, direktívny spôsob vedenia. No veľmi je to ťažké pri riaditeľovi určovať mu, akým spôsobom má viesť, ale dá sa to vyriešiť výberovým konaním. A tretia, podpora vzdelávania. Nuž, práve aj ten druhý, ďalší zákon, ktorý budeme prerokúvať, rieši aj túto problematiku. Ide tam o celoživotné vzdelávanie, kde aj tí pedagogickí pracovníci majú k tomuto prístup, budú tam vytvorené tie individuálne účty, aby na sebe ďalej pracovali, aby bolo podporené tie jednotlivé momenty, alebo teda tie jednotlivé ďalšie kurzy, v ktorých sa chcú doškoľovať, preškoľovať, prispôsobovať sa trhu. Čiže aspoň v tomto som chcela trošičku možno poopraviť videnie týchto paragrafov. Ďakujem.
19. schôdza NR SR - 1.deň - A. popoludní
Dátum: 2024-09-10
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

99. Áno, ďakujem veľmi pekne, pán predsedajúci. V podstate tu zazneli také tri dôležité veci a ja sa, len doplním, že čo sa týka napríklad štúdia študentov, mladých ľudí po 18 rokoch, čiže už asi hovoríme o mladých ľuďoch na vysokých školách, tak oni majú individuálne študijné plány, vysoké školy to majú v drvivej väčšine zavedené, kde si môžu každý rok študovať teda už formou domáceho alebo teda v rámci, v rámci domáceho vzdelávania, alebo teda len nejaké preskúšanie tam prebieha, čiže tam už je to v mnohých, v mnohých, v mnohých ohľadoch je, je im prispôsobovaný tento študijný plán. Ďakujem veľmi pekne.
19. schôdza NR SR - 1.deň - A. popoludní
Dátum: 2024-09-10
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

89. Ďakujem veľmi pekne, pán predsedajúci, ja si dovolím najprv zareagovať na predre... na teda pani rečníčku. Tiež som veľmi rada, že zaznelo veľa pochvalných slov na túto novelu. Ja si myslím tiež, že v mnohých veciach sa skutočne vieme zhodnúť, či už je to zákaz mobilných telefónov, alebo niektoré iné veci, aj to, že veľmi sa oceňuje práve ten podpis memoranda a ten spoločný, spoločný konsenzus so ZMOS-om. K otázke desegregácie ja sa nepovažujem ani za nejakú odborníčku, ale obávam sa, že nie som presvedčená, že dokážeme zabezpečiť školským systémom výchovu dieťaťa do takej miery, aby sme možno niekde suplovali až rodičovskú výchovu. Ja osobne si myslím, že náš systém, a predpokladám, že sa to ani nikdy nezmení, bude vždy nastavený tak, že za tú výchovu dieťaťa preberá zodpovednosť vždy ten rodič. On bude zodpovedný za to, v akých podmienkach bude vyrastať, on bude v mnohom zodpovedný a skutočne ten štát len v niektorých, niektorých skutočne vyšpičkovaných prípadoch môže zastaviť, môže vstúpiť do tejto výchovy a prevziať plnú zodpovednosť za ďalšiu výchovu dieťaťa. Aj keď aj tam sú niektoré psychologické štúdie, ktoré uvádzajú, že proste rodina je ten základ, ktorý najlepšie dokáže vyformovať ľudského jedinca. Takže veľmi ťažko sa mi k tomu vyjadruje, ale napriek tomu si myslím, že tomu školskému systému nemôžeme dávať nejaký, nejaký monopol na výchovu, na výchovu dieťaťa a stále to právo rodiča na výchovu dieťaťa, a teraz hovorím už aj o informovanom súhlase, ale aj pri formácii dieťaťa v nejakej národnostnej škole, jednoducho musí byť zachovaný. Ďakujem.
19. schôdza NR SR - 14.deň - B. popoludni
Dátum: 2024-10-03
Poslanec: Richter, Ján (SMER - SD)
Druh vystúpenia: Vystúpenie v rozprave

62. Ďakujem pekne za slovo. Vážený pán predsedajúci, vážené panie poslankyne, páni poslanci v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 410. Predkladám informáciu k predloženému návrhu zákona. Návrh zákona spĺňa podľa rokovacieho poriadku a legislatívnych pravidiel... (Krátky výpadok zvukového zariadenia.) Zopakujem. Návrh spĺňa náležitosti podľa rokovacieho poriadku a legislatívnych pravidiel tvorby zákonov, je v súlade s programovým vyhlásením vlády. V zmysle opatrení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 441 z 27. augusta tohto roku navrhujem, aby návrh zákona prerokovali ústavnoprávny výbor, výbor pre hospodárskej záležitosti a Výbor Národnej rady pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dni po prerokovaní návrhu zákona v Národnej rade Slovenskej republiky v prvom čítaní. Pán predsedajúci, prosím, otvorte rozpravu.
15. schôdza NR SR - 10.deň - B. popoludní
Dátum: 2024-06-26
Poslanec: Richter, Ján (SMER - SD)
Druh vystúpenia: Vystúpenie

2. Ďakujem pekne za slovo, pán podpredseda Národnej rady. Vážený pán predsedajúci, vážené panie poslankyne, páni poslanci, predkladám návrh na voľbu podpredsedu Národnej rady Slovenskej republiky, uvedený pod tlačou 373. Poslanec Národnej rady Slovenskej republiky Ľuboš Blaha sa písomne, písomným oznámením zo dňa 24. júna tohto roku, ktorý bol doručený podpredsedovi Národnej rady Slovenskej republiky 25. júna, vzdal funkcie podpredsedu Národnej rady k 25. júnu 2024 vzhľadom na jeho zvolenie za poslanca Európskeho parlamentu vo voľbách, ktoré sa konali na Slovensku 8. júna tohto roku. Na návrh poslancov – členov klubu poslancov Národnej rady Slovenskej republiky za stranu SMER – slovenská sociálna demokracia – navrhujeme zvoliť poslanca Tibora Gašpara za podpredsedu Národnej rady Slovenskej republiky. Ďakujem, skončil som.
12. schôdza NR SR - 16.deň - A. dopoludnia
Dátum: 2024-05-21
Poslanec: Richter, Ján (SMER - SD)
Druh vystúpenia: Vystúpenie

11. Rád by som sa za predkladateľov vyjadril k tomu pozmeňujúcemu návrhu. Je výsledok dohody všetkých parlamentných politických strán na poslaneckom grémiu, na základe ktorého všetci uviedli, že sú pripravení podporiť tento návrh uznesenia. Oceňujem to a vopred za to hlasovanie chcem všetkým poďakovať.
12. schôdza NR SR - 16.deň - A. dopoludnia
Dátum: 2024-05-21
Poslanec: Richter, Ján (SMER - SD)
Druh vystúpenia: Vystúpenie

6. Ďakujem pekne za slovo, pán podpredseda Národnej rady. Vážení členovia vlády, vážené kolegyne poslankyne Národnej rady, vážení kolegovia poslanci Národnej rady, minulý týždeň sme boli svedkami toho, že nesúhlas s iným politickým názorom sa zmenil na pokus o úkladnú vraždu predsedu vlády. Nebol to náhodný počin. Bol to plánovaný, zjavne politicky motivovaný čin. Dôvodom útoku mal byť nesúhlas s krokmi súčasnej vlády Slovenskej republiky. Atentát zároveň spustil ďalšiu vlnu nenávisti na sociálnych sieťach, kde sme boli aj svedkami schvaľovania tohto trestného činu, čo je neprípustné a túto nenávisť musíme spoločne zastaviť. Naša demokracia sa bude musieť znova očistiť a učiť tolerovať iný názor a akceptovať výsledky demokratických volieb. Musíme zmierňovať napätie v spoločnosti, prestať s nenávistnou rétorikou a prispieť k spoločnému zmieru, stabilite a pokoju na Slovensku. Skúsme preto spoločne vykročiť na cestu tolerancie a vrátiť sa k porozumeniu a akceptácii iného názoru, to je totiž základom demokracie, o ktorej všetci hovoria, ale nie každý ju napĺňa. Dámy a páni, predkladám návrh uznesenia pre Národnú radu Slovenskej republiky k atentátu na predsedu vlády Slovenskej republiky Roberta Fica. Národná rada Slovenskej republiky 1. So zdesením a hlbokým znepokojením prijala správu o atentáte na predsedu vlády Slovenskej republiky Roberta Fica, ktorý bol zjavne spáchaný z politických motívov a zaslúži si to najostrejšie odsúdenie. 2. Principiálne odmieta násilie, osobitne násilie, ktoré atentátnik zjavne spáchal iba preto, že má iný politický postoj, ako prezentuje súčasná vláda Slovenskej republiky. 3. Vyzýva všetky politické subjekty na Slovensku, ako aj médiá a mimovládny sektor, aby rešpektovali výsledky demokratických volieb, nešírili nenávisť voči legitímne demokraticky ustanovenej vláde Slovenskej republiky, pretože výsledkom môžu byť aj takéto nenávistné trestné činy. 4. Apeluje na všetky politické subjekty, ako aj na médiá, mimovládny sektor, aby zmierňovali napätie v spoločnosti, prestali s nenávistnou rétorikou a prispeli k spoločenskému zmieru, stabilite a pokoju na Slovensku. 5. Zdôrazňuje, že ľudia nesmú byť terčom nenávisti kvôli svojim politickým názorom, pretože pluralita, diverzita a rešpekt k inému názoru sú základom každej slobodnej a demokratickej spoločnosti. 6. Konštatuje, že úloha zodpovedných a kritických novinárov je v zdravej spoločnosti nezastupiteľná, ale ich práca musí byť založená na faktoch a nie na šírení nenávisti. 7. Povzbudzuje vládu Slovenskej republiky k prijatiu adekvátnych bezpečnostných opatrení, ktoré do budúcnosti zabránia ďalším násilným politickým útokom na ústavných činiteľov a občanov Slovenskej republiky. 8. Želá predsedovi vlády Slovenskej republiky Robertovi Ficovi skoré uzdravenie, ako aj čo najskorší návrat do výkonu jeho ústavnej funkcie. Ďakujem, skončil som.
12. schôdza NR SR - 3.deň - B. popoludní
Dátum: 2024-04-18
Poslanec: Richter, Ján (SMER - SD)
Druh vystúpenia: Vystúpenie v rozprave

97. Ďakujem pekne za slovo. Vážený pán predsedajúci, vážené panie poslankyne, páni poslanci, dovoľte mi predložiť spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov, pod tlačou 264a. Národná rada Slovenskej republiky uznesením 208 z 18. apríla tohto roku pridelila predmetný návrh zákona na prerokovanie ústavnoprávnemu výboru, výboru pre financie a rozpočet a výboru pre sociálne veci. Určila zároveň výbor pre sociálne veci ako gestorský výbor a lehotu na prerokovanie návrhu zákona v druhom čítaní vo výboroch. Predmetný návrh zákona prerokovali a odporučili Národnej rade Slovenskej republiky schváliť dňa 18. apríla 2024 výbor pre financie a rozpočet a výbor pre sociálne veci. Ústavnoprávny výbor o predmetnom návrhu nerokoval, keďže nebol uznášaniaschopný. Z uznesenia výborov Národnej rady Slovenskej republiky pod bodom III tejto spoločnej správy vyplýva jeden pozmeňujúci návrh. Gestorský výbor odporúča návrh zákona v znení schváleného pozmeňovacieho návrhu schváliť. Spoločná správa výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 36 z 18. apríla tohto roku. Týmto uznesením ma výbor zároveň poveril, aby som na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona o rokovacom poriadku Národnej rady. Pán predsedajúci, prosím, otvorte rozpravu.
12. schôdza NR SR - 3.deň - A. dopoludnia
Dátum: 2024-04-18
Poslanec: Richter, Ján (SMER - SD)
Druh vystúpenia: Vystúpenie v rozprave

40. Dobre, ďakujem pekne. Vážené panie poslankyne, páni poslanci, vzhľadom na to, že je otvorený zákon, ktorý pojednáva, alebo novelizujeme zákon o sociálnom poistení, čo je vlastne podstata aj pôsobenia inštitúcie, akou je Sociálna poisťovňa, dovoľte mi, aby som vstúpil do rozpravy a predložil jeden pozmeňovací návrh, ktorý je v maximálnej miere aktuálny vzhľadom na isté slávnostné udalosti, ktoré nás v priebehu tohto roku čakajú a bezprostredne sa dotýkajú aj klientov Sociálnej poisťovne. Najskôr odôvodnenie. Navrhujem, aby Sociálna poisťovňa poskytla Ministerstvu obrany Slovenskej republiky zo svojho informačného systému údaje, vrátane osobných údajov o poberateľoch príspevku účastníkom národného boja za oslobodenie a vdovám a vdovcom po týchto osobách, ktorý je poskytovaný podľa zákona č. 285/2009 Z. z., a to bez súhlasu dotknutých osôb a v rozsahu nevyhnutnom na účel udelenia vojenského vyznamenania podľa osobitného predpisu. Uvedené sa navrhuje za účelom naplnenia zámeru Ministerstva obrany Slovenskej republiky nadviazať kontakt so žijúcimi účastníkmi národného boja za oslobodenie, ktorých plánuje morálne a spoločensky uctiť udelením vojenských vyznamenaní. Pripomínam, že tohto roku oslavujeme 80. výročie Slovenského národného povstania a v podstate to je hádam posledná príležitosť, kedy priamym účastníkom vyjadriť úctu, vrátane vdov. Budem citovať presné znenie pozmeňujúceho návrhu zákona. Pozmeňovací návrh poslanca Národnej rady Jána Richtera k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, tlač 137. V čl. I za bod 10 sa vkladá nový bod 11, ktorý znie: „11. § 170 sa dopĺňa odsekom 29, ktorý znie: „(29) Sociálna poisťovňa poskytuje na základe žiadosti Ministerstvu obrany Slovenskej republiky zo svojho informačného systému údaje vrátane osobných údajov 92aa) o poberateľoch príspevku účastníkom národného boja za oslobodenie a vdovám a vdovcom po týchto osobách poskytovaného podľa osobitného predpisu 93a) bez súhlasu dotknutých osôb v rozsahu nevyhnutnom na účel udelenia vojenského vyznamenania podľa osobitného predpisu. 93ae) “ Poznámka pod čiarou k odkazu 93ae znie: „ 93ae) § 154 zákona č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení zákona č. 420/2022 Z. z.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. júla tohto roku, čo sa premietne do článku o samotnej účinnosti. Pán predsedajúci, ďakujem pekne, skončil som.
9. schôdza NR SR - 14. deň - A. dopoludnia
Dátum: 2024-02-22
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

28. Ďakujem pekne. Pán poslanec, ja nechcem polemizovať. Ešte raz, vidím problém, ktorý pre mňa nie je problémom, ale v podstate vy jak ste reagoval, po prvé pripustil ste, že v nejakom momente tie prostriedky dostane. Áno, dostane ten zamestnanec, firma môže dať zálohu. V podstate akceptujete tie moje pripomienky, že niekde je to dôležité, aby tie prostriedky na tú stravu ten zamestnanec mal. Forma, to už nie je v tomto prípade to, to najdôležitejšie. No len znova pripomínam, mzda je výsledok konkrétnej práce, ale prostriedky na stravu je prostriedok, ako dosiahnuť ten výsledok. Nič viacej, len v tomto smere sa líšime. A to, čo som vám povedal, že relatívne takých ľudí môže byť dosť, nedokončil som, štvorčlenná rodina, dve deti, dvaja dospelí, jeden nastúpi za minimálnu mzdu. To sa veľakrát týka, pán Pollák, hlavne oných marginalizovaných skupín. Mne sa celkom darilo zamestnávať aj ľudí z osád. Oni bolo ochotní, keď tam bol rozdiel medzi minimálnou mzdou a len sociálnymi dávkami, ktoré dostával. On nemá tie prostriedky. Ja nechcem, aby ostal na jednom rohlíku a na jednom pive, nech má normálne teplú stravu a nech ten výsledok pre toho zamestnávateľa dosiahne. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

22. Ďakujem pekne za slovo. No, pán poslanec, na prvý pohľad toto riešenie, ktoré navrhujete, alebo vôbec problém, ktorý pomenovávate, ja osobne ani nevnímam ako problém a nakoniec bol by som veľmi rád, ak by mal byť toto najväčší problém, aby sme sa priblížili k tým najvyspelejším krajinám, no bolo by so Slovenskom už dobre. Ja som osobne presvedčený, že tá cesta bude ďaleko, ďaleko väčšia ako len riešenie takéhoto pseudoproblému. Viete čo, pripadá mi na myseľ jedno také slovenské príslovie, ktoré hovorí, že Zabi bobra, zachráň strom! Ideme pomôcť účtovníčkam, dobre, ale ideme ublížiť zamestnancom. To znamená, či chceme, alebo nechceme, on je to ideologický problém, to je zamestnanec verzus zamestnávateľ. A pýtam sa, je potrebný v takomto prípade? V takomto riešení? No, prečo, veď tá strava je jeden z prostriedkov, aby ten zamestnanec dosiahol ten cieľ, cieľ pre toho zamestnávateľa, aby mu vyrobil, prípadne dal službu, ktorú od neho očakáva. To usmernenie finančnej správy smeruje k naplneniu tohto cieľa. To znamená, v konečnej miere v prospech toho zamestnávateľa, jednoducho záloha na náklady súvisiace s naplnením cieľa pre toho zamestnávateľa. No a tu treba uviesť aj jednu vec, pán poslanec, sú ľudia, ktorí ani na ten prvý mesiac dopredu nemajú tie prostriedky. To znamená, čo budú žiť z nejakého rohlíka, studenej strave, to má vplyv na zdravie ľudí a pre samotného zamestnávateľa to prináša riziko, že ten zamestnanec nenaplní ten cieľ, lebo nemá istú výbavu osobnú, predpoklady pre to, aby mohol, pokiaľ je to napr. ťažká fyzická práca, ten cieľ jednoducho dosiahnuť. Pripomínam, štvorčlenná... (Prerušenie vystúpenia časomerom.)
33. schôdza NR SR - 15.deň - A. dopoludnia
Dátum: 2025-04-16
Poslanec: Raši, Richard (SMER - SD)
Druh vystúpenia: Vystúpenie v rozprave

65. Pred tým, ako vyhlásim poradu poslaneckých klubov, tak budeme hlasovať o návrhoch, ktoré sú, ktoré sú o zavedení nových bodov, čiže budeme hlasovať, pán poslanec Grendel, štyri poslanecké kluby. Dobre, ďakujem pekne. Čiže budeme hlasovať o procedurálnom návrhu poslanca Grendela, aby Národná rada rokovala aj po Veľkej noci. Prosím prezentujme sa a hlasujme. (Hlasovanie.) Konštatujem, že 139 poslancov bolo prítomných, 61 za, 42 proti, 35 sa zdržali hlasovania, 1 nehlasoval. Návrh sme neschválili. Pán poslanec Šipoš mal poradu klubov, to vyhlásim, pán poslanec Jakab žiada o poradu poslaneckých klubov. Pán poslanec Šipoš, porada poslaneckých klubov, pán poslanec Dubéci. Ešte pani poslankyňa Kosová v mene troch poslaneckých klubov žiada o zaradenie nového bodu programu, návrh uznesenia k zvýšeniu bezpečnosti na školách a školských zariadeniach. Prosím, prezentujme sa a hlasujme. (Hlasovanie.) Konštatujem, že 138 poslancov bolo prítomných, 62 za, 1 proti, 75 sa zdržali hlasovania. Tento návrh sme neschválili. Potom tu máme dva procedurálne návrhy pána poslanca Dubéciho, jeden je presunúť tlač 245 na nasledujúcu schôdzu. Prosím, prezentujme sa a hlasujme. (Hlasovanie.) Konštatujem, že prítomných bolo 139 poslancov, 62 za, 46 proti, 31 sa zdržali hlasovania. Návrh nebol schválený. A druhý procedurálny návrh pána poslanca Dubéciho o poslaneckom prieskume. Prosím, prezentujme sa a hlasujeme. (Hlasovanie.) Konštatujem, že prítomných bolo 139 poslancov, 62 za, 41 proti, 35 sa zdržalo hlasovania, 1 nehlasoval. Tento návrh sme neschválili. Vyhlasujem 15-minútovú prestávku na poradu poslaneckých klubov, začneme o štyridsať, 11.40 h. (Prestávka.)
33. schôdza NR SR - 15.deň - A. dopoludnia
Dátum: 2025-04-16
Poslanec: Raši, Richard (SMER - SD)
Druh vystúpenia: Vystúpenie v rozprave

53. Príjemné poludnie prajem, ctené dámy poslankyne, vážení páni poslanci, pokračujeme v prerušenom rokovaní a pred tým, ako pristúpime ku hlasovaniu, tak mám tri procedurálne návrhy. Máme, nech sa páči, pán poslanec, štyri. Pán poslanec Gábor Grendel.
33. schôdza NR SR - 11.deň - A. dopoludnia
Dátum: 2025-04-10
Poslanec: Raši, Richard (SMER - SD)
Druh vystúpenia: Vystúpenie v rozprave

96. Ďakujem pekne, pán minister. Dávam slovo pánovi spravodajcovi, pánovi poslancovi Jaroslavovi Megovi, aby informoval Národnú radu o výsledkoch rokovania výborov o tomto návrhu zákona a odôvodnil návrh a stanovisko gestorského výboru, nech sa páči.
33. schôdza NR SR - 11.deň - A. dopoludnia
Dátum: 2025-04-10
Poslanec: Raši, Richard (SMER - SD)
Druh vystúpenia: Vystúpenie v rozprave

94. Ďakujem pekne. Konštatujem, že potrebný počet členov rady, teda žiaden nebol zvolený a bude sa vykonávať nová voľba. Ďakujem, pán spravodajca. Ďalším bodom programu je druhé čítanie o vládnom návrhu zákona, ktorým sa mení a dopĺňa zákon č. 222 – pán poslanec Šimko, poprosím vás, tu sa pekne vráťte – 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorý prerokúvame v skrátenom legislatívnom konaní, tlač 797, a výsledky rokovania výborov sú 797a A poprosím pána ministra dopravy Jozefa Ráža, aby zákon odôvodnil, nech sa páči. (Rokovanie v druhom čítaní o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 797.)